**BEFOGADÁS NAPJA ’89**

**30 éves a Magyar Máltai Szeretetszolgálat**

A Magyar Nemzeti Múzeum és a Magyar Máltai Szeretetszolgálat közös kiállítása

**1989-ben** Magyarországon több százezerre nőtt azoknak az **NDK állampolgároknak** a száma, akik az osztrák-magyar fizikai határzár megszűnését követően a zöldhatáron át próbáltak nyugatra jutni. Augusztusban a hazatérni már nem akaró keletnémetek magas száma miatt **menekültügyi katasztrófahelyzet** alakult ki Budapesten. A menekültek elhelyezésében és ellátásában az 1989. február 4-én alapított **Magyar Máltai Szeretetszolgálat** – Kozma Imre atya és Csilla von Boeselager vezetésével – központi szerepet játszott. A **zugligeti templom kertjében megnyitott táborban** az akkori Európa legnagyobb **humanitárius segélyakciója** vette kezdetét, melynek során három hónapon át összesen **48.600 emberről gondoskodtak** a segítő szervezetek. A Magyar Máltai Szeretetszolgálat és a Magyar Nemzeti Múzeum **augusztus 22-én nyíló közös kiállítása** bemutatja azt a folyamatot, amely az NDK-s menekültek befogadásához, a zugligeti (és másik három) menekülttábor létrejöttéhez, majd a szeptemberi határnyitáshoz, a vasfüggöny lebontásához vezetett.

A Nemzeti Múzeum rotundájában, egy eredeti, **1989-ben is használt sátor körül**, eredeti tárgyak, fotók, dokumentumok, filmek segítéségével ismerhetjük meg a sorsfordító események történetét. Felvillannak azok a balatoni nyarak, amikor az NDK és NSZK állampolgárok Magyarországon találkoztak egymással, a keletnémet állambiztonság, valamint titkosszolgálat (Stasi) működése, a határok őrzése, a határsértők büntetése, a zugligeti menekülttábor mindennapjai, az önkéntesek munkája, a közben zajló szigorúan titkos diplomáciai tárgyalások, a páneurópai piknik és végül azok a döntések, amelyek lehetővé tették az osztrák határ megnyitását és az NDK állampolgárok nyugatra jutását.

Az 1989-es év a Magyar Máltai Szeretetszolgálat és a Magyar Nemzeti Múzeum számára egyaránt jelentős. A karitatív szervezet idén ünnepli alapításának 30. évfordulóját, a Nemzeti Múzeum pedig a rendszerváltoztatás *30. évfordulója* alkalmából indított egész éves programot *Közös Időnk – 1989* címmel. Mindkét intézmény számára kiemelt pillanat lesz a most nyíló **Befogadás napja 89’ – 30 éves a Magyar Máltai Szeretetszolgálat című kiállítás**, hiszen a három évtizeddel ezelőtti események nemcsak a rendszerváltoztatás és a magyarországi humanitárius szervezetek történetében, hanem egész Európa szempontjából meghatározóak.

**Helyszín:** Magyar Nemzeti Múzeum, Rotunda (1088 Budapest, Múzeum körút 14-16.)
**Időpont:** 2019. augusztus 22. – szeptember 29.